Rootsis on ka palju eraarhiive, millest suur osa on antud kas hoiule või siis päriselt Riigiarhiivi. Arhiivid on ka aadlisuguvõsadel, kel olid suured maavaldused  Baltimaadel. Neis säilitatakse aruandeid, kirjavahetust mõisavalitsejatega. Viimane on ääretult oluline mõisamajanduse uurimisel, sest kohapeal elasid ju mõned üksikud mõisnikud, suurem osa mitte. Ka see teema on üks osa minu uurimusest. Minu tees on, et Rootsi võim Eestis oli olemuselt koloniaalvõim. Mitte jälk ja mitte täielikult ja mitte igas asjas, aga siiski. Näiteks poliitiliselt, sest Eestimaa, Liivimaa, Saaremaa ja Ingerimaa olid provintsid, uhkemas keeles hertsogkonnad - Rootsi kuningas ei olnud Eestis  kuningas, vaid hertsog. Eestimaal ei olnud esindust Rootsi Riigipäevas, Soomel oli. Lisaks olid Rootsi suurnikel siin valdused, näiteks riigikantsler Axel Oxenstiernale kuulus viiendik Liivimaad. Neist valdustest veeti kogu aeg välja vilja, asju, varandust, raha. See on ju koloniaalne ekspluateerimine.